ឆ្នាំ ២០២៣: ព្រឹត្តិការណ៍

ព្រឹត្តិការណ៍ 
មករា
 ១ មករា – ប្រទេសក្រូអាស៊ីបានចាប់ផ្ដើមប្រើប្រាក់អឺរ៉ូ ហើយបានចូលជាសមាជិកទី ២៧ នៃតំបន់ស្សិនគែន និងសមាជិកទី ២០ នៃហ្សូនអឺរ៉ូ។
 ៥ មករា – ព្រះរាជពិធីបុណ្យសពរបស់សម្តេចប៉ាប បេណេឌីកទី១៦ ត្រូវបានប្រារព្ធឡើងនៅទីលានសាំងព្យែរក្នុងបុរីវ៉ាទីកង់។
 ៨ មករា
 ការបោះឆ្នោតសភាបេណាំងឆ្នាំ២០២៣ ត្រូវបានប្រារព្ធធ្វើឡើង ដោយគណបក្សសហភាពវឌ្ឍនភាពដើម្បីបន្តដំណើរ ទទួលបានអាសនៈភាគច្រើន។
 ជំងឺរាតត្បាតកូវីដ ១៩៖ ប្រទេសចិនបានបើកព្រំដែនរបស់ខ្លួនឡើងវិញដើម្បីទទួលភ្ញៀវអន្តរជាតិ ដោយនេះត្រូវជាការបិទបញ្ចប់នៃកំហិតធ្វើដំណើរដែលបានចាប់ផ្តើមតាំងពីខែមីនា ឆ្នាំ២០២០។
 អ្នកគាំទ្រអតីតប្រធានាធិបតីប្រេស៊ីល ចាអៀ បុលសូណារ៉ូ បានរួមគ្នាសម្រុកចូលសន្ធប់ក្នុងស្ថាប័នកំពូលទាំងបីរបស់រដ្ឋគឺ សមាជជាតិ តុលាការសហព័ន្ធកំពូល និងវិមានប្រធានាធិបតីផ្លាណាល់តូ។
 ១៥ មករា – ជើងយេទីអ៊ែរឡាញ ៦៩១ បានធ្លាក់​នៅ​ក្នុង​ពេល​កំពុងធ្វើដំណើរហោះចូល​ទី​ក្រុងប៉ូខារ៉ា ប្រទេស​នេប៉ាល់ ដោយបានសម្លាប់​មនុស្ស​ទាំង ៧២ ​នាក់​នៅ​លើ​យន្តហោះ។
 ១៦ មករា – សង្គ្រាមធីក្រេ៖ កងកម្លាំងពិសេសប្រចាំអាំហារ៉ា បានដកខ្លួនចេញពីតំបន់ធីក្រេ ស្របទៅតាមកិច្ចព្រមព្រៀងសន្តិភាពដែលគាំទ្រដោយសហភាពអាហ្រ្វិក រវាងរដ្ឋាភិបាលអេត្យូពី និងរណសិរ្សរំដោះប្រជាជនធីក្រេ។
 ១៧ មករា – លោកង្វៀន ស៊ួនហ្វុកបានលាលែងពីតំណែងជាប្រធានាធិបតីវៀតណាម ចំពេលមានរឿងអាស្រូវជាច្រើនកំពុងលេចឡើងក្នុងជួររដ្ឋាភិបាល។
 ១៨ មករា – ការធ្លាក់ឧទ្ធម្ភាគចក្រនៅទីក្រុងប្រូវ៉ារី ក្បែររដ្ឋធានីកៀវ ប្រទេសអ៊ុយក្រែន បានសម្លាប់មនុស្សចំនួន ១៤ នាក់ ដោយក្នុងនោះមានរួមទាំងរដ្ឋមន្ត្រីក្រសួងកិច្ចការផ្ទៃក្នុងអ៊ុយក្រែន លោកដេនីស ម៉ូណាសធាស្គី ផងដែរ។
 ២០ មករា – សភាទ្រីនីតេ និងតូបាគោបានបោះឆ្នោតជ្រើសរើសអតីតប្រធានព្រឹទ្ធសភាគឺលោក គ្រីស្ទីន កង់ហ្កាលូ ជាប្រធានាធិបតីនៃប្រទេសដោយសំឡេង ៤៨–២២។
 ២១ មករា
 ប្រទេសបួគីណាហ្វាសូបានស្នើ​ឱ្យ​កងកម្លាំង​បារាំង​ដកខ្លួន​ចេញពី​ទឹកដីរបស់ពួកគេបន្ទាប់ពី​មានការផ្អាក​កិច្ចព្រមព្រៀង​យោធា​ដែល​អនុញ្ញាត​ឱ្យ​មាន​វត្តមាន​កងទ័ព​បារាំងនៅ​ក្នុង​ប្រទេស។
 សង្គ្រាមធីក្រេ៖ កងកម្លាំង​អេរីត្រេបាន​ដក​ខ្លួនចេញ​ពី​ក្រុងស្សាយអ៊ឺ និង​ទីប្រជុំជន​សំខាន់ៗ​ផ្សេងទៀត​ក្នុង​តំបន់ធីក្រេនៃប្រទេស​អេត្យូពី។
 ២៥ មករា – លោកគ្រីស ហ៊ីបគីនបានឡើងកាន់តំណែងជានាយករដ្ឋមន្ត្រីនូវែលហ្សេឡង់បន្តពីលោកស្រីចាស៊ីនដា អារឌែន ក្រោយពីលោកស្រីបានលាលែងនៅប្រាំមួយថ្ងៃមុន។
 ២៧ មករា – ភាពចលាចលបានផ្ទុះឡើងនៅប្រទេសអ៊ីស្រាអែលបន្ទាប់ពីកងកម្លាំងយោធាអ៊ីស្រាអែលបានចុះធ្វើប្រតិបត្តិការបង្ក្រាបសកម្មជនឥស្លាមនិយមនៅក្រុងជេនីន ដែលជាហេតុបណ្តាលឱ្យជនជាតិប៉ាឡេស្ទីនចំនួនប្រាំបួននាក់បាត់បង់ជីវិត។ បន្ទាប់មក ប៉េងប៉ោង​អគ្យន្តរាយត្រូវ​បាន​​បង្ហោះ​ចូល​ទៅ​ក្នុង​តំបន់​ដែល​មាន​ប្រជាជន​អ៊ីស្រាអែល​រស់នៅ ដោយអ៊ីស្រាអែលបាន​ឆ្លើយ​តបវិញ​តាមរយៈ​ការ​បាញ់​ប្រហារ​តាម​ផ្លូវ​អាកាស។ ក្រោយមកនៅថ្ងៃដដែរនោះ ជនស៊ីវិលជ្វីហ្វចំនួន ៧ នាក់បានរងការបាញ់សម្លាប់នៅក្នុងវិហារជ្វីហ្វមួយនៅយេរូសាឡឹមខាងកើត។
 ២៧–២៨ មករា – ជុំទីពីរនៃការបោះឆ្នោតប្រធានាធិបតីឆែកឆ្នាំ ២០២៣ បានប្រព្រឹត្តិធ្វើឡើងដោយមានលោកពេទត៍ ប៉ាវែលជាអ្នកឈ្នះឆ្នោត។
 ៣០ មករា
 អត្តឃាតកម្មបំផ្ទុះគ្រាប់បែកនៅក្នុងវិហារឥស្លាមមួយក្នុងទីក្រុងប៉េសាវ៉ា ប្រទេសប៉ាគីស្ថាន បានសម្លាប់មនុស្សយ៉ាងតិចចំនួន ១០១ នាក់ និងជាង ២២០ នាក់ផ្សេងទៀតបានរងរបួស។
 នាយករដ្ឋមន្ត្រីហ្វីជី លោកស៊ីធីវេនី រ៉ាប៊ូកាបានបញ្ជាក់ថា ប្រទេសគីរីបាទីនឹងចូលរួមក្នុងវេទិកាប្រជុំកោះប៉ាស៊ីហ្វិកឡើងវិញ បន្ទាប់ពីបានចាកចេញពីអង្គការនេះកាលពីមួយឆ្នាំមុន។

 កុម្ភៈ 
 ១ កុម្ភៈ – វិបត្តិរូបិយវត្ថុលីបង់៖ ធនាគារកណ្តាលនៃលីបង់បានកំណត់បញ្ចុះតម្លៃប្រាក់ផោនលីបង់ប្រមាណ ៩០% ខណៈចំពេលប្រទេសខ្លួនកំពុងមានវិបត្តិហិរញ្ញវត្ថុដ៏រ៉ាំរ៉ៃ។
 ២ កុម្ភៈ
 អ៊ីស្រាអែល និង​ស៊ូដង់បាន​ប្រកាស​បញ្ចប់​កិច្ច​ព្រមព្រៀង​មួយ​ដែល​នាំ​ឱ្យទំនាក់ទំនង​រវាង​ប្រទេស​ទាំង​ពីរ​មាន​​ប្រក្រតីភាព។
 ធនាគារកណ្ដាលអឺរ៉ុប និងធនាគារអង់គ្លេសបានតម្លើងអត្រាការប្រាក់ខ្លួនឡើង ០.៥ ភាគរយ ដើម្បីទប់ទល់នឹងអតិផរណា មួយថ្ងៃក្រោយពីធនាគារកណ្ដាលនៃសហរដ្ឋអាមេរិកបានបង្កើនអត្រាមូលនិធិសហព័ន្ធឡើង ០.២៥ ភាគរយ។
 ៣ កុម្ភៈ – សហរដ្ឋអាមេរិកបានប្រកាសថាខ្លួនកំពុងតាមដាន"បាឡុងចារកម្ម"របស់ប្រទេសចិនដែលកំពុងហោះរសាត់នៅលើទឹកដីនៃទ្វីបអាមេរិក ដោយបាឡុងទីមួយបានរសាត់ចេញពីទឹកដីយូគុននៃប្រទេសកាណាដាទៅរដ្ឋការ៉ូលីណាខាងត្បូងនៃសហរដ្ឋអាមេរិក មុនពេលត្រូវបានបាញ់កម្ទេចនៅថ្ងៃបន្ទាប់ និងបាឡុងទីពីរបានកំពុងហោះរសាត់លើប្រទេសកូឡុំប៊ី និងប្រេស៊ីល។
 ៥ កុម្ភៈ
 ការបោះឆ្នោតប្រធានាធិបតីស៊ីបឆ្នាំ២០២៣ បានប្រព្រឹត្តធ្វើឡើងដោយមានលោកនីកូស គ្រីស្តូឌូលីដស៍ជាប់ឆ្នោតជាប្រធានាធិបតី។
 ព្យុះស៊ីក្លូនហ្វ្រេដឌីបានលេចជាសណ្ឋានឡើងនៅឯមហាសមុទ្រឥណ្ឌា ដោយវាបានក្លាយជាព្យុះស៊ីក្លូនត្រូពិចដ៏មានឥទ្ធិពលបំផុតក្នុងប្រវត្តិសាស្ត្រ ដោយបានសម្លាប់មនុស្សស្លាប់ជាង ១,៤០០ នាក់ និងមានអ្នករបួសរាប់មិនអស់ បូករួមជាមួយនឹងការខូចខាតទ្រព្យសម្បត្តិយ៉ាងដំណំ។
 ៦ កុម្ភៈ – រញ្ជួយដីកម្រិត ៧.៨ វ៉ិចទ័រ បានផ្ទុះឡើងនៅប៉ែកខាងត្បូងនិងកណ្ដាលនៃប្រទេសតួកគី និងនៅប៉ែកខាងជើងនិងលិចនៃប្រទេសស៊ីរី ហើយជាលទ្ធផល វាបានបង្កឱ្យមានការខូតខាតយ៉ាងធ្ងន់ធ្ងរ និងសម្លាប់មនុស្សរហូតដល់ទៅ ៥៩,០០០ នាក់ ខណៈមនុស្សជាង ១២១,០០០ នាក់ទៀតបានទទួលរងរបួស។
 ១៣ កុម្ភៈ – ការបោះឆ្នោតប្រធានាធិបតីបង់ក្លាដែសឆ្នាំ២០២៣ ដែលគ្រោងធ្វើនៅថ្ងៃទី១៩ ខែកុម្ភៈ ត្រូវបានរៀបចំឡើង ដោយមានលោកសាហាប៊ូឌីន ជូបពូជាប់ឈ្មោះជាបេក្ខភាពប្រធានាធិបតីតែម្នាក់គត់ ហើយដូច្នេះលោកក៏ត្រូវបានជាប់ឆ្នោតដោយគ្មានសម្លេងប្រឆាំង។
 ១៤ កុម្ភៈ – សភាអឺរ៉ុបបានអនុម័តបំរាមហាមឃាត់លើការលក់រថយន្តប្រើសាំង និងម៉ាស៊ូតនៅក្នុងសហភាពអឺរ៉ុបចាប់ពីឆ្នាំ២០៣៥ តទៅដោយលើកឡើងពីតម្រូវការក្នុងការប្រយុទ្ធប្រឆាំងនឹងបម្រែបម្រួលអាកាសធាតុនៅទ្វីបអឺរ៉ុប និងលើកកម្ពស់រថយន្តអគ្គិសនី។
 ១៦ កុម្ភៈ – នីតិបុគ្គលនៅក្នុងសភាឌូម៉ានៃប្រទេសរុស្ស៊ីបានបោះឆ្នោតដករុស្ស៊ីចេញពីអនុសញ្ញាចំនួន ២១ នៃក្រុមប្រឹក្សាអឺរ៉ុប។
 ១៧ កុម្ភៈ – កងនាវាចរអាហ្រ្វិកខាងត្បូងបានធ្វើសមយុទ្ធយោធារួមគ្នារយៈពេលដប់ថ្ងៃនៅមហាសមុទ្រឥណ្ឌាជាមួយប្រទេសរុស្ស៊ី និងចិន។
 ១៩ កុម្ភៈ – វិបត្តិ​លីប៊ី៖ សហភាព​អាហ្វ្រិកបាន​ប្រកាស​រៀបចំ​សន្និសីទ​សន្តិភាព​ដើម្បី​ដោះស្រាយ​អស្ថិរភាព​នៅក្នុងប្រទេស​លីប៊ី។
 ២១ កុម្ភៈ – លោកវ្ល៉ាឌីមៀរ ពូទីនបានប្រកាសថា រុស្ស៊ីបានសម្រេចព្យួរចំណូលរួមរបស់ខ្លួននៅក្នុង New START ដែលជាសន្ធិសញ្ញាកាត់បន្ថយគ្រាប់អាវុធនុយក្លេអ៊ែរជាមួយសហរដ្ឋអាមេរិក។
 ២៣ កុម្ភៈ – ប្រទេសអូម៉ង់បានបើកដែនអាកាសរបស់ខ្លួនដល់ក្រុមហ៊ុនអាកាសចរណ៍អ៊ីស្រាអែលដើម្បីធ្វើដំណើរហោះហើរឆ្លងកាត់ជាលើកដំបូង នៅក្នុងន័យពង្រឹងទំនាក់ទំនងទ្វេភាគីរវាងរដ្ឋទាំងពីរ។
 ២៥ កុម្ភៈ – ការបោះឆ្នោតសកលនីហ្សេរីយ៉ាឆ្នាំ២០២៣៖ លោកបូឡា ទីនូប៊ូត្រូវបានជាប់ឆ្នោតជាប្រធានាធិបតីនីហ្សេរីយ៉ាដោយបានយកឈ្នះលើអតីតអនុប្រធានាធិបតី លោកអាទីគុ អាប៊ូបាកា និងពីទ័រ អូប៊ី។
 ២៧ កុម្ភៈ – ចក្រភពអង់គ្លេស និងសហភាពអឺរ៉ុបបានយល់ព្រមលើកិច្ចព្រមព្រៀងថ្មីមួយជុំវិញការកែប្រែចំណុមមួយចំនួនក្នុងពិធីសារអៀរឡង់ខាងជើង។
 ២៨ កុម្ភៈ – ឧប្បត្តិហេតុរថភ្លើង​បុកគ្នា​នៅ​ក្នុងតំបន់តេសាលី ប្រទេស​ក្រិក បានបណ្ដាលឱ្យមានមនុស្សស្លាប់ចំនួន ៥៧​ នាក់ និងមានអ្នករងបួស​ប្រមាណរាប់សិប​នាក់ផ្សេងទៀត។

 មីនា 
 ២ មីនា – រដ្ឋសភាជាតិវៀតណាមបានប្រកាសតែងតាំងលោកវ៉ូ វ៉ាន់ធឿង ជាប្រធានាធិបតីថ្មី បន្ទាប់ពីទទួលបានសំឡេងគាំទ្រ ៩៨.៣៨% ពីសភាវៀតណាម។
 ៤ មីនា
 រដ្ឋសមាជិកនៃអង្គការសហប្រជាជាតិបានយល់ព្រមលើក្របខ័ណ្ឌច្បាប់សម្រាប់សន្ធិសញ្ញាសមុទ្រខ្ពស់ដែលមានគោលដៅការពារ ៣០% នៃមហាសមុទ្រពិភពលោកនៅឆ្នាំ២០៣០។
 ជម្លោះគីវូ៖ ប្រទេសប៊ូរុនឌីបានបញ្ជូនទាហាន ១០០ នាក់ទៅកាន់សាធារណរដ្ឋប្រជាធិបតេយ្យកុងហ្គោ ដើម្បីជួយប្រយុទ្ធប្រឆាំងនឹងចលនាបះបោរដោយក្រុមកងជីវពលនៅទីនោះ។
 ៥ មីនា – ការបោះឆ្នោតសភាអេស្តូនីឆ្នាំ២០២៣៖ គណបក្សកំណែទម្រង់ដែលដឹកនាំដោយលោកស្រីកាយ៉ា កាឡាសបានឈ្នះអាសនៈភាគច្រើន។
 ៨ មីនា – ក្រុម​ឧទ្ទាម​ជីហាដ​ដែលគេស្គាល់ថា ​កងកម្លាំង​ប្រជាធិបតេយ្យ​សម្ព័ន្ធ​បាន​​សម្លាប់​មនុស្ស​ប្រមាណ ៣៥ នាក់ដោយប្រើប្រាស់កាំបិត​ផ្លែវែង ស្ថិតនៅក្នុង​ភូមិមូកុនឌី, គីវូខាងជើង, សាធារណរដ្ឋ​ប្រជាធិបតេយ្យ​កុងហ្គោ។
 ១០ មីនា
 ការបោះឆ្នោតប្រធានាធិបតីនៃសាធារណរដ្ឋប្រជាមានិតចិន៖ លោកស៊ី ជីនពីងត្រូវបានជាប់ឆ្នោតជាប្រធានាធិបតីជាថ្មីសម្រាប់អាណត្តិទីបីដែលមិនធ្លាប់មានពីមុនមក។
 អ៊ីរ៉ង់ និងអារ៉ាប៊ីសាអ៊ូឌីតបានយល់ព្រមស្ដារទំនាក់ទំនងការទូតជាមួយគ្នាឡើងវិញបន្ទាប់ពីប្រទេសទាំងពីរបានផ្តាច់ទំនាក់ទំនងគ្នាកាលពីឆ្នាំ២០១៦។https://www.theguardian.com/world/2023/mar/10/iran-saudi-arabia-agree-restore-ties-china-talks
 ធនាគារ Silicon Valley Bank ដែលត្រូវជាធនាគារធំបំផុតទី១៦ នៅសហរដ្ឋអាមេរិក បានដួលរលំ ហើយវាបានបង្កឱ្យមានផលប៉ះពាល់យ៉ាងដំណំដល់ក្រុមហ៊ុនធំៗនៅជុំវិញពិភពលោក ដោយនេះជាការដួលរលំធនាគារធំបំផុតមួយចាប់តាំងពីវិបត្តិហិរញ្ញវត្ថុឆ្នាំ២០០៨។
 ជម្លោះគីវូ៖ ប្រទេសអង់កូឡាបានប្រកាសពីការបញ្ជូនទ័ពទៅកាន់សាធារណរដ្ឋប្រជាធិបតេយ្យកុងហ្គោ បន្ទាប់ពីបទឈប់បាញ់រវាងកម្លាំងរដ្ឋាភិបាល និងក្រុមឧទ្ទាម M23 បានទទួលបរាជ័យ។
 ១៤ មីនា – OpenAI បានបើកដំណើរការ GPT-4 ដែលជាម៉ូឌែលភាសាដ៏ធំសម្រាប់ ChatGPT ដែលអាចឆ្លើយតបទៅនឹងរូបភាព និងអាចដំណើរការបានរហូតដល់ ២៥,០០០ ពាក្យ។
 ១៧ មីនា – តុលាការឧក្រិដ្ឋកម្មអន្តរជាតិបានចេញដីកាចាប់ខ្លួនប្រធានាធិបតីរុស្ស៊ី លោកវ៉្លាឌីមៀរ ពូទីន ដោយនេះជាដីកាចាប់ខ្លួនដំបូងចំពោះមេដឹកនាំនៃប្រទេសជាសមាជិកអចិន្ត្រៃយ៍នៃក្រុមប្រឹក្សាសន្តិសុខអង្គការសហប្រជាជាតិ។
 ១៩ មីនា – ធនាគារវិនិយោគស្វីស UBS Group AG បានយល់ព្រមទិញ ក្រេឌីតស្វីស (Credit Suisse) ក្នុងតម្លៃ ៣ ពាន់លាន CHF (៣.២ ពាន់លានដុល្លារ) ដោយមានការសម្របសម្រួលពីរដ្ឋាភិបាលស្វីស និងអាជ្ញាធរត្រួតពិនិត្យទីផ្សារហិរញ្ញវត្ថុស្វីស។
 ២០ មីនា – ក្រុមប្រឹក្សាអន្តររដ្ឋាភិបាលស្តីពីការប្រែប្រួលអាកាសធាតុ (IPCC) បានបញ្ចេញរបាយការណ៍សំយោគនៃរបាយការណ៍វាយតម្លៃលើកទីប្រាំមួយរបស់ខ្លួនស្តីពីបម្រែបម្រួលអាកាសធាតុ។
 ២៦ មីនា
 ប្រទេសហុងឌូរ៉ាសបានបោះបង់ការទទួលស្គាល់ការទូតចំពោះសាធារណរដ្ឋចិន និងប្តូរមកទទួលស្គាល់សាធារណរដ្ឋប្រជាមានិតចិនវិញ។
 បាតុកម្មប្រឆាំងកំណែទម្រង់តុលាការនៅអ៊ីស្រាអែល៖ បាតុកម្មទ្រង់ទ្រាយធំមួយបានផ្ទុះឡើងនៅទូទាំងប្រទេសអ៊ីស្រាអែលបន្ទាប់ពីនាយករដ្ឋមន្ត្រីលោកបេនយ៉ាមិន នេតាញ៉ាហ៊ូបានបណ្តេញរដ្ឋមន្ត្រីការពារជាតិចេញពីតំណែងក្រោយពីរដ្ឋមន្ត្រីនោះបាននិយាយរិះគុននឹងផែនការប្តូរប្រព័ន្ធតុលាការរបស់រដ្ឋាភិបាល។
 ២៩ មីនា
 ប្រទេសប្រេស៊ីល និងចិនបានចុះហត្ថលេខាលើកិច្ចព្រមព្រៀងមួយដើម្បីធ្វើពាណិជ្ជកម្មដោយប្រើរូបិយវត្ថុរៀងៗខ្លួន ដោយនេះជាការបិទបញ្ចប់បម្រើបម្រាស់ប្រាក់ដុល្លារ​អាមេរិកសម្រាប់ពាណិជ្ជកម្មប្រទេសទាំងពីរជាអន្តរការី។
 ប្រទេសបួគីណាហ្វាសូបានបើកទំនាក់ទំនងការទូតឡើងវិញជាផ្លូវការជាមួយប្រទេសកូរ៉េខាងជើងចាប់តាំងពីឆ្នាំ២០១៧។
 ៣០ ខែមីនា – តុលាការយុត្តិធម៌អន្តរជាតិបានសម្រេចថា សហរដ្ឋអាមេរិកបានរំលោភលើសន្ធិសញ្ញាមិត្តភាពជាមួយប្រទេសអ៊ីរ៉ង់ បន្ទាប់ពីអាមេរិកបានអនុញ្ញាតឱ្យតុលាការក្នុងស្រុករបស់ខ្លួនបង្កកទ្រព្យធនដែលកាន់កាប់ដោយក្រុមហ៊ុនអ៊ីរ៉ង់។

 មេសា 
 ២ មេសា
 ការបោះឆ្នោតសភាជាតិប៊ុលហ្ការី បាននាំឱ្យមានការបង្កើតនូវរដ្ឋាភិបាលចម្រុះមួយដែលដឹកនាំដោយលោកនីកូឡៃ ដេនកូហ្វជានាយករដ្ឋមន្ត្រី និងទីបំផុតបានបញ្ចប់នូវវិបត្តិនយោបាយរយៈពេលពីរឆ្នាំ។
 ការបោះឆ្នោតជ្រើសរើសប្រធានាធិបតីម៉ុងតេណេគ្រោ ត្រូវបានប្រព្រឹត្តិធ្វើឡើង ដោយលោកយ៉ាកូហ្វ មីឡាតូវិកដែលមកពីចលនាអឺរ៉ុបឥឡូវ! បានយកឈ្នះក្នុងការបោះឆ្នោតជុំទីពីរ និងបានក្លាយជាប្រធានាធិបតីទីមួយដែលមិនមកពីគណបក្សប្រជាធិបតេយ្យនៃសង្គមនិយមបន្ទាប់ពីប្រទេសនេះបានប្រកាន់យកប្រព័ន្ធពហុបក្សនៅឆ្នាំ១៩៩០ មក។Jakov Milatović ubjedljivo pobijedio: Dobio 60,1 odsto glasova, Đukanović 39,9 %, RTCG, 2 April 2023
 ការបោះឆ្នោតសភាជាតិហ្វាំងឡង់ ត្រូវបានប្រារព្ធឡើង ដោយគណបក្សជាតិចម្រុះដែលដឹកនាំដោយលោកពេទតេរី អ័រប៉ូបានទទួលសម្លេងគាំទ្រច្រើនជាងគេ។
 ការបោះឆ្នោតសភាជាតិអង់ដូរ៉ា ត្រូវបានប្រារព្ធធ្វើឡើង ដោយគណបក្សកាន់អំណាចឈ្មោះ ប្រជាធិបតេយ្យសម្រាប់អង់ដូរ៉ា បានបន្តទទួលអាសនៈភាគច្រើន។
 ៤ មេសា – ហ្វាំងឡង់បានក្លាយជាសមាជិកទី ៣១ នៃអង្គការណាតូ និងជារដ្ឋសមាជិកណាតូទីប្រាំដែលមានព្រំដែនជាប់ជាមួយប្រទេសរុស្ស៊ី។
 ១០ មេសា – ករណីបែកធ្លាយឯកសារចំនួនពីរពីមន្ទីរបញ្ចកោណ ដែលផ្ទុកខ្លឹមសារលម្អិតស្ដីពីជំនួយយោធាបរទេស ទាក់ទងនឹងការឈ្លានពានរបស់រុស្ស៊ីលើអ៊ុយក្រែន ត្រូវបានបែកធ្លាយនៅលើបណ្ដាញអ៊ីនធើណេត។
 ១១ មេសា – សង្គ្រាមស៊ីវិលមីយ៉ាន់ម៉ា៖ អ្នកភូមិប៉ាហ្ស៊ីជីយ៉ាងតិច ១៦៥ នាក់ត្រូវបានប្រហារសម្លាប់ដោយកងទ័ពអាកាសមីយ៉ាន់ម៉ាក្នុងអំឡុងពេលប្រារព្ធពិធីបើកការិយាល័យរដ្ឋបាលនៃកងកម្លាំងការពារប្រជាជន។
 ១៤ មេសា – Jupiter Icy Moons Explorer (JUICE) ត្រូវបានបាញ់បង្ហោះដោយទីភ្នាក់ងារអវកាសអឺរ៉ុប (ESA) ដើម្បីស្វែងរុករកជីវិតនៅក្នុងប្រព័ន្ធចូវាន ដោយមានការំពឹងថានឹងទៅដល់នៅឆ្នាំ២០៣១។
 ១៥ មេសា
 ថាមពលនុយក្លេអ៊ែរនៅអាល្លឺម៉ង់បានឈប់ដំណើរការជាផ្លូវការបន្ទាប់ពីការប្រកាសបិទរោងចក្រថាមពលចុងក្រោយបង្អស់នៅក្នុងប្រទេស។Handelsblatt.com: „Atomkraft konnte die Versprechungen nie einlösen“ – Deutschland beendet das Kernkraft-Zeitalter (ជាភាសាអាល្លឺម៉ង់), April 2023Tagesschau.de: Nukleare Risiken bleiben (ជាភាសាអាល្លឺម៉ង់), April 2023
 ជម្លោះប្រដាប់អាវុធបាន​ផ្ទុះឡើងនៅ​ក្នុង​ប្រទេស​ស៊ូដង់​រវាង​កង​កម្លាំង​ប្រដាប់​អាវុធ​ស៊ូដង់ និង​កង​កម្លាំង​គាំទ្រ​រហ័ស (RSF)។ ក្នុងជម្លោះនេះ RSF បានដណ្ដើមកាន់កាប់អាកាសយានដ្ឋានអន្តរជាតិខាទូម និងវិមានប្រធានាធិបតីនៅរដ្ឋធានីខាទូម។
 ១៩ មេសា – មនុស្សយ៉ាងតិច ៩០ នាក់បានបាត់បង់ជីវិត ខណៈ ៣២២ នាក់ផ្សេងទៀតបានទទួលរងរបួសក្នុងឧប្បត្តិហេតុរត់ជាន់គ្នាក្នុងកម្មវិធីសប្បុរសធម៌រ៉ាម៉ាដាននៅទីក្រុងសាណា ប្រទេសយេម៉ែន។
 ២០ មេសា – រ៉ុក្កែតស្តារស្ស៊ីប (Starship) របស់ SpaceX ដែលត្រូវជារ៉ុក្កែតដ៏ធំ និងមានកម្លាំងខ្លាំងបំផុតមិនធ្លាប់មាន ត្រូវបានធ្វើតេស្តបាញ់បង្ហោះពីមូលដ្ឋាននៅទីក្រុងបូឆាឈីរ៉ានៃរដ្ឋតិចសាស់។ វាបានផ្ទុះនៅរយៈនាទីទីបួនក្រោយពីការបាញ់បង្ហោះ។
 ២៥ មេសា – ​អត្តឃាត​កម្ម​បែបសាសនា​ម្យ៉ាង​ត្រូវ​បាន​គេ​រក​ឃើញ​នៅ​ក្នុង​ព្រៃស្សាកាហូឡា ប្រទេស​កេនយ៉ា។ សាកស័ពរបស់សាវ័កនៃ"សាសនា"នោះចំនួន ២២៧ នាក់ត្រូវបានរកឃើញនៅក្នុងផ្នូរដីរាក់នៅពាសពេញបរិវេណព្រៃ។ មនុស្សជាង ៦១១ នាក់ផ្សេងទៀតនៅតែស្ថិតក្នុងសភាពការណ៍បាត់ខ្លួន។
 ២៩ មេសា – ការបោះឆ្នោតសកលនីវវេឆ្នាំ២០២៣ ត្រូវបានប្រារព្ធធ្វើឡើង ដោយនាយករដ្ឋមន្ត្រីកាន់អំណាចគឺលោកដាល់តុន តាហ្កេឡាហ្គីបានបន្តជាប់ឆ្នោតជាថ្មីជានាយករដ្ឋមន្ត្រីនីវវេ។
 ៣០ មេសា – ការបោះឆ្នោតសកលប៉ារ៉ាគ្វេឆ្នាំ២០២៣ ត្រូវបានប្រារព្ធធ្វើឡើង ដោយបេក្ខជននៃគណបក្សកូឡារ៉ាដូ លោកសានទីអាហ្កូ ប៉េញ្ញាបានក្លាយជាប្រធានាធិបតីជាប់ឆ្នោត ក្នុងលទ្ធផលឈ្នះភ្លូកទឹកភ្លូកដី។

 ឧសភា 
 ៣ ឧសភា – ការបាញ់សម្លាប់រង្គាលនៅសាលារៀនមួយបានកើតឡើងនៅក្នុងទីក្រុងបែលក្រាដ ប្រទេសស៊ែប៊ី។ ករណីសម្លាប់រង្គាលលើកទីពីរបានកើតឡើងនៅថ្ងៃបន្ទាប់នៅជិតម៉្លាដេណូវ៉ាក និងស្មេដេរេវ៉ូ។ ព្រឹត្តិការណ៍ទាំងប៉ុន្មាននេះបានធ្វើឱ្យមនុស្សចំនួន ១៩ នាក់បាត់បង់ជីវិត ហើយនាំឱ្យរដ្ឋាភិបាលសម្រេចចិត្តបង្កើនបទប្បញ្ញត្តិស្តីពីកម្មសិទ្ធិកាំភ្លើង និងជាបន្ទាប់បានផ្ទុះការតវ៉ាប្រឆាំងរដ្ឋាភិបាលដ៏ធំ។
 ៤ ឧសភា – គ្រោះទឹកជំនន់ និងគ្រោះបាក់ដីបានរំជួយតំបន់ភាគខាងកើតនៃសាធារណរដ្ឋប្រជាធិបតេយ្យកុងហ្គោ ហើយបានសម្លាប់មនុស្សជាង ៤០០ នាក់។
 ៥ ឧសភា – អង្គការសុខភាពពិភពលោកបានបិទបញ្ចប់សេចក្ដីប្រកាសជំងឺកូវីដ-១៩ ជាគ្រោះអាសន្នសុខភាពសកល  ប៉ុន្តែនៅបន្តសម្ដៅលើវាថាជាជំងឺរាតត្បាតសកល។
 ៦ ឧសភា – ពីធីរាជាភិសេករបស់ព្រះបាទឆាលស៍ទី៣ ជាព្រះមហាក្សត្រ និងព្រះរាជនីកាមីលឡាជាមហាក្សត្រិយានីនៃសហរាជាណាចក្រ និងសហធនរដ្ឋប៉ុន្មានផ្សេងទៀត បានប្រារព្ធធ្វើឡើងនៅវិហារវេស្តមីនស្ទើរ រាជធានីឡុងដ៍។
 ៧ ឧសភា – ប្រទេសស៊ីរីត្រូវបានទទួលបញ្ចូលជាសមាជិកនៃសម្ព័ន្ធអារ៉ាប់ឡើងវិញ បន្ទាប់ពីសមាជិកភាពខ្លួនត្រូវបានព្យួរនៅឆ្នាំ២០១១។
 ៩ ឧសភា – ព្យុះស៊ីក្លូនម៉ូកា (Mocha) បានលេចចេញជារូបរាងឡើងនៅមហាសមុទ្រឥណ្ឌា ហើយបានបក់គួចវាយចូលប្រទេសមីយ៉ាន់ម៉ា និងបង់ក្លាដែស ដោយបានសម្លាប់មនុស្សជាង ៤០០ នាក់ និងធ្វើឱ្យមនុស្សម្នាជាង ៧០០ នាក់ផ្សេងទៀតទទួលរងរបួស។
 ១១ ឧសភា – អង្គការសុខភាពពិភពលោកបានបិទបញ្ចប់សេចក្ដីប្រកាសជំងឺអុតស្វាជាគ្រោះអាសន្នសុខភាពសកល។
 ១៤ ឧសភា
 ការបោះឆ្នោតសកលថៃឆ្នាំ២០២៣ បានប្រព្រឹត្តិធ្វើឡើង ដោយមានគណបក្សនិយមប្រជាធិបតេយ្យដូចជា គណបក្សកាវក្លៃ (ឈានមុខ) និងគណបក្សភឿថៃបានឈ្នះអាសនៈភាគច្រើននៅក្នុងសភាតំណាងរាស្រ្តថៃ ខណៈដែលគណបក្សនិយមយោធាដូច គណបក្សកម្លាំងប្រជារដ្ឋបានបាត់បង់អាសនៈជាបន្តបន្ទាប់។
 កិច្ចប្រជុំកំពូលជី៧ លើកទី៤៩ បានផ្ដើមដំណើរការឡើងនៅទីក្រុងហ៊ីរ៉ូស៊ីម៉ា ប្រទេសជប៉ុន។ ប្រធានាធិបតីអ៊ុយក្រែនលោកហ្សេឡេនស្គីបានធ្វើដំណើរមកដល់ប្រទេសជប៉ុននៅថ្ងៃទីពីរនៃជំនួបកំពូលមួយនេះ។
 ២១ ឧសភា
 ការបោះឆ្នោតនីតិបញ្ញត្តិក្រិកឆ្នាំ២០២៣ ត្រូវបានប្រារព្ធធ្វើឡើង។ គណបក្សប្រជាធិបតេយ្យថ្មីដែលកំពុងកាន់អំណាចបានឈ្នះអាសនៈភាគច្រើននៅក្នុងសភាអេលេនិក។ ប៉ុន្មានថ្ងៃក្រោយមក នាយករដ្ឋមន្ត្រីកាន់អំណាចគឺលោកគីរីអាកូស មីតសូតាគីសបាន​អំពាវនាវ​ឱ្យមាន​ការ​បោះ​ឆ្នោតមុនកាលកំណត់​មួយ​ទៀត​ដែល​​ត្រូវ​ធ្វើ​ឡើងនៅ​ខែ​មិថុនា។
 ការបោះឆ្នោតសភាទីម័រខាងកើតឆ្នាំ២០២៣ ត្រូវបានប្រារព្ធធ្វើឡើង ដោយមានលោកហ្សាណាណា ហ្គូសម៉ាវជាប់ឆ្នោតជានាយករដ្ឋមន្ត្រីទីម័រខាងកើត។
 ២៤ ឧសភា – ប្រទេសកាណាដា និងអារ៉ាប៊ីសាអ៊ូឌីតបានព្រមព្រៀងគ្នាស្តារទំនាក់ទំនងការទូតពេញលេញឡើងវិញ បន្ទាប់ពីប្រទេសទាំងពីរបានផ្ដាច់ទំនាក់ទំនងការទូតជាមួយគ្នានៅឆ្នាំ២០១៨ ជុំវិញឃាតកម្មចាម៉ាល់ ខាស្យូហ្គី។
 ២៥ ឧសភា – ប្រទេសរុស្ស៊ី និងបេឡារុសបានចុះកិច្ចព្រមព្រៀងនៅទីក្រុងមីនស្កឹ ដែលអនុញ្ញាតឱ្យមានវត្តមានទីតាំងអាវុធនុយក្លេអ៊ែរយុទ្ធសាស្ត្ររុស្ស៊ីនៅលើទឹកដីបេឡារុស។
 ២៨ ឧសភា – ជុំទីពីរនៃការបោះឆ្នោតសភាតួកគីឆ្នាំ២០២៣ បានប្រារព្ធធ្វើឡើង ដោយលោករ៉េសិប តាយីប អ៊ែរដូហ្កានបានយកឈ្នះលើលោកកេម៉ាល់ គីលីច្សដារ៉ូហ្គូ ដោយសំឡេង ៥២.១៨% ដែលអនុញ្ញាតឱ្យលោកបន្តកាន់តំណែងជាប្រធានាធិបតីមួយអាណត្តិទៀត។
 ៣១ ឧសភា – ការបោះឆ្នោតប្រធានាធិបតីឡេតូនីឆ្នាំ២០២៣ បានប្រារព្ធធ្វើឡើង ដោយមានលោកអេដហ្ការ រីនកេវិចជាប់ឆ្នោតជាប្រធានាធិបតីឡេតូនី។

 មិថុនា 
 ២ មិថុនា – រថភ្លើងបុកគ្នានៅរដ្ឋអូឌីសា ប្រទេសឥណ្ឌា បានបណ្តាលឱ្យមនុស្សយ៉ាងហោចណាស់ ២៩៦ នាក់បាត់បង់ជីវិត និងជាង ១,២០០ នាក់ផ្សេងទៀតទទួលរងរបួស។
 ៦ មិថុនា
 ការបោះឆ្នោតនីតិបញ្ញត្តិគីនេ-ប៊ីសាវឆ្នាំ២០២៣ ត្រូវបានប្រារព្ធធ្វើឡើង។ វេទិកាបក្សសម្ព័ន្ធរួម - តេរ៉ារ៉ង់កា ដែលដឹកនាំដោយគណបក្សអាហ្វ្រិកដើម្បីឯករាជ្យភាពគីនេ និងកាប់វែរ បានឈ្នះអាសនៈភាគច្រើន។
 ការបោះឆ្នោតសកលគុយវ៉ែតឆ្នាំ២០២៣ ត្រូវបានរៀបចំឡើងបន្ទាប់​ពី​លទ្ធផល​នៃ​ការ​បោះ​ឆ្នោត​ឆ្នាំ​មុនត្រូវបានចាត់ទុកជាមោឃៈដោយ​តុលាការ​ធម្មនុញ្ញ។ សមាជិកសភាចំនួន ៣៨ រូបដែលមកពីសម័យប្រជុំសភាឆ្នាំ២០២២ នោះបានរក្សាអាសនៈរបស់ពួកគេដដែរ ខណៈដែលពីររូបទៀតមកពីសម័យប្រជុំឆ្នាំ២០២០ បានវិលមកកាន់កាប់អាសនៈវិញ។ បន្ថែមពីនេះ សមាជិក​សភា​ថ្មី ​១០ ​រូប​ត្រូវ​បាន​គេ​បោះឆ្នោត​ជ្រើសរើស​ជា​លើក​ដំបូង។
 ការឈ្លានពានរបស់រុស្ស៊ីលើអ៊ុយក្រែន៖ ទំនប់វារីអគ្គិសនីណូវ៉ាកាកូហ្វកា ដែលមានទីតាំងស្ថិតនៅខេត្តខឺសុនក្រោមឥទ្ធិពលរុស្ស៊ី ត្រូវបានរងការបំផ្លិចបំផ្លាញ ដែលជាហេតុនាំឱ្យមានការគំរាមកំហែងគ្រោះទឹកជំនន់ក្នុងតំបន់។
 ១១ មិថុនា – ប្រទេសហុងឌូរ៉ាសបានបើកស្ថានទូតដំបូងរបស់ខ្លួននៅទីក្រុងប៉េកាំង ប្រទេសចិន បន្ទាប់ពីផ្តាច់ទំនាក់ទំនងជាមួយតៃវ៉ាន់កាលពីខែមីនា។
 ១២ មិថុនា – ប្រទេសអេរីត្រេបានចូលរួមក្នុងប្លុកពាណិជ្ជកម្មតំបន់ហៅ អាជ្ញាធរអន្តររដ្ឋាភិបាលដើម្បីការអភិវឌ្ឍជាថ្មីបន្ទាប់ពីបានព្យួរសមាជិកភាពរបស់ខ្លួនកាលពីឆ្នាំ២០០៧។
 ១៣ មិថុនា – មនុស្សយ៉ាងតិច ១០៣ នាក់បានបាត់បង់ជីវិត នៅពេលដែលទូករៀបចំពិធីអាពាហ៍ពិពាហ៍មួយគ្រឿងបានក្រឡាប់លិចនៅឯទន្លេនីហ្សេ ក្នុងរដ្ឋក្វារ៉ា ប្រទេសនីហ្សេរីយ៉ា។
 ១៤ មិថុនា
 អ្នកវិទ្យាសាស្ត្ររាយការណ៍ពីការបង្កើតអំប្រ៊ីយ៉ុងសំយោគរបស់មនុស្សដំបូងពីកោសិកាដើម ដោយមិនចាំបាច់ត្រូវការមេជីវិតឈ្មោល ឬកោសិកាស៊ុតឡើយ។
 មនុស្សយ៉ាងហោចណាស់ ៨២ នាក់បានស្លាប់ និង ៥០០ នាក់ទៀតត្រូវបានប្រកាសបាត់ខ្លួន បន្ទាប់ពីទូកដឹកទេសន្តរប្រវេសជនមួយគ្រឿងបានក្រឡាប់លិចនៅក្បែរឆ្នេរសមុទ្រប៉េឡូប៉ូណែស ប្រទេសក្រិក។
 ១៨ មិថុនា – ហេតុការណ៍ផ្ទុះនាវាមុជទឹកទីតង់៖ មនុស្សទាំងប្រាំនាក់ដែលមានវត្តមាននៅលើ ទីតង់ (Titan) ដែលជានាវាមុជទឹកសមុទ្រជ្រៅចុះទៅទស្សនាសំណល់កប៉ាល់ទីតានិច ត្រូវបានបាត់បង់ជីវិតដោយសារតែនាវារបស់ខ្លួនត្រូវផ្ទុះបែកជាបំណែក។
 ​១៩​​ មិថុនា​
 មហាសន្និបាតអង្គការសហប្រជាជាតិបានអនុម័តជា​ឯកច្ឆ័ន្ទលើសន្ធិសញ្ញាសមុទ្រខ្ពស់ដែលត្រូវជាសន្ធិសញ្ញា​ផ្ដួចផ្ដើមឆ្ពោះទៅរកការអភិរក្សសមុទ្រនៅក្នុងដែនទឹកអន្តរជាតិ។
 ប្រទេសកាតា​ និងអេមីរ៉ាតអារ៉ាប់រួមបានប្រកាសថារដ្ឋទាំងពីរនឹងស្ដារទំនាក់ទំនងការទូតសារឡើងវិញបន្ទាប់ពីទំនាក់ទំនងរវាងប្រទេសខ្លួនត្រូវបានព្យួរនៅអំឡុងវិបត្តិការទូតកាតា។
 ២៣ មិថុនា –​ ការឈ្លានពានរបស់រុស្ស៊ីលើអ៊ុយក្រែន​៖ ក្រុមទាហានសុីឈ្នួលវ៉ាក់ណែដែលដឹកនាំដោយលោកអេវហ្គីនី ព្រីហ្គោហ្សុីន បានបំផ្ទុះជម្លោះប្រដាប់អាវុធជាមួយកងយោធារុស្ស៊ី និងបានវាយដណ្តើមយកទីក្រុងរ៉ូស្តូហ្វសួលឺដុង និងផ្នែកមួយនៃតំបន់វ៉ូរ៉ូណេហ៍មុនពេលត្រូវដកខ្លួនចេញនៅថ្ងៃបន្ទាប់ក្រោយពីបានសម្រេចនូវកិច្ចព្រមព្រៀងសន្តិភាពមួយក្រោមការសម្របសម្រួលពីប្រធានាធិបតីប្រទេសបេឡារុស​ លោកអាឡិចសាន់ដឺ លូកាសិនកូ។
 ២៥ មិថុនា – ការបោះឆ្នោតនីតិបញ្ញត្តិក្រិក​​​​ ខែមិថុនា ឆ្នាំ២០២៣ ត្រូវបានប្រារព្ធធ្វើឡើង។ លោកគីរីអាកូស​ មីតសូតាគីសមកពីគណបក្សប្រជាធិបតេយ្យថ្មីបានជាប់ឆ្នោតក្លាយជានាយករដ្ឋមន្ត្រីដោយបានឈ្នះអាសនៈភាគច្រើននៅក្នុងសភាក្រិក។
 ២៨ មិថុនា – ការបោះឆ្នោតសកលសៀរ៉ាលេអូនឆ្នាំ២០២៣ ត្រូវបានប្រារព្ធធ្វើឡើង។ លោកជូលៀស ម៉ាអាដា ប៊ីយ៉ូនៃ​គណបក្ស​ប្រជាជន​សៀរ៉ាលេអូន​បាន​ជាប់​ឆ្នោត​ជា​ប្រធានាធិបតី​បន្ថែមមួយអាណត្តិទៀត។
 ៣០ មិថុនា – ក្រុមប្រឹក្សាសន្តិសុខអង្គការសហប្រជាជាតិបានបោះឆ្នោតជាឯកច្ឆ័ន្ទ បញ្ចប់បេសកកម្ម មីនូស្មា (MINUSMA) ដែលជាបេសកកម្មរក្សាសន្តិភាពនៅក្នុងប្រទេសម៉ាលី។

 កក្កដា 
 ៣ កក្កដា – បណ្ដារោងចក្រចម្រាញ់ប្រេងនៅឥណ្ឌាបានចាប់ផ្តើមទិញនាំចូលប្រេងពីប្រទេសរុស្ស៊ីជាប្រាក់យន់របស់ចិន ជំនួសឱ្យប្រាក់ដុល្លារ​អាមេរិក ដោយសារកំណើនទណ្ឌកម្មអន្តរជាតិប្រឆាំងនឹងរុស្ស៊ី។
 ៤ កក្កដា – អ៊ីរ៉ង់បានចុះ​ចូល​​ជាមួយ​អង្គការ​សហប្រតិបត្តិការ​សៀងហៃ ដោយ​ក្លាយ​ខ្លួនជា​សមាជិក​ទី​ប្រាំបួន​នៃ​អង្គការនេះ។
 ៨ កក្កដា – នៅឯប្រទេសហុល្លង់ សម្ព័ន្ធភាពដឹកនាំរដ្ឋាភិបាលត្រូវបានដួលរលំ បន្ទាប់ពីនាយករដ្ឋមន្ត្រីលោក ម៉ាក រូតបានប្រកាសលាលែងពីតំណែងនាពេលដ៏ខ្លីខាងមុខ។
 ៩ កក្កដា – ប្រទេសនូវែលហ្សេឡង់បានចុះហត្ថលេខាលើកិច្ចព្រមព្រៀងពាណិជ្ជកម្មសេរីជាមួយសហភាពអឺរ៉ុប ដើម្បីបង្កើនទំនាក់ទំនងពាណិជ្ជកម្មទ្វេភាគី។
 ១០ កក្កដា
 ប្រទេសចិន និងកោះសូឡូម៉ុងបានចុះហត្ថលេខាលើកិច្ចព្រមព្រៀងសហប្រតិបត្តិការរវាងនគរបាលប្រជាជនចិន និងកងកម្លាំងភូមិន្ទនគរបាលកោះសូឡូម៉ុង ក្នុងកិច្ចខិតខំប្រឹងប្រែងពង្រឹងទំនាក់ទំនងទ្វេភាគីរវាងប្រទេសទាំងពីរ។
 គណៈកម្មការអឺរ៉ុប និងរដ្ឋាភិបាលអាមេរិកបានចុះហត្ថលេខាលើកិច្ចព្រមព្រៀងទំនាក់ទំនងទិន្នន័យថ្មីមួយក្នុងគោលបំណងដោះស្រាយភាពមិនច្បាស់ការផ្នែកច្បាប់ដែលក្រុមហ៊ុននៅអឺរ៉ុប និងអាមេរិកតែងតែប្រឈមនៅពេលផ្ទេរទិន្នន័យបុគ្គល។
 ១៩ កក្កដា – ព្យុះទីហ្វុងដុកស៊ូរីបានកកើតឡើងនៅមហាសមុទ្រប៉ាស៊ីហ្វិកខាងកើត ហើយបានបន្តបោកបកចូលតំបន់អាស៊ីអាគ្នេយ៍ដោយបានសម្លាប់មនុស្សចំនួន ១៣៧ នាក់។
 ២០ កក្កដា – ២០ សីហា – ពានរង្វាន់បាល់ទាត់នារីពិភពលោកឆ្នាំ២០២៣ បានប្រព្រឹត្តិធ្វើឡើងនៅប្រទេសអូស្ត្រាលី និងនូវែលហ្សេឡង់។ នៅក្នុងវគ្គផ្តាច់ព្រ័ត្រ ក្រុមអេស្ប៉ាញបានយកឈ្នះលើអង់គ្លេសដោយលទ្ធផល ១–០។
 ២០ កក្កដា – ប្រទេសបូលីវី និងអ៊ីរ៉ង់បានចុះហត្ថលេខាលើអនុស្សរណៈនៃការយោគយល់គ្នា ដើម្បីពង្រឹងទំនាក់ទំនងទ្វេភាគី និងពង្រីកកិច្ចសហប្រតិបត្តិការក្នុងវិស័យសន្តិសុខ និងការពារជាតិ។
 ២៣ កក្កដា
 ភ្លើងឆាបឆេះព្រៃនៅក្រិក៖ ភ្ញៀវទេសចររាប់ពាន់រាប់ម៉ឺននាក់បានរត់ភៀសខ្លួនចេញពីទីក្រុងរ៉ូដនៃប្រទេសក្រិក ខណៈដែលកំពុងមានភ្លើងឆាបឆេះព្រៃយ៉ាងសន្ធោសន្ធៅ និងរលកកម្ដៅដ៏ខ្លាំងបានជះមកលើតំបន់ជុំវិញ។
 ការបោះឆ្នោតសកលកម្ពុជា បានប្រព្រឹត្តិធ្វើឡើង ដោយគណបក្ស​ប្រជាជន​កម្ពុជាបន្តកាន់កាប់អាសនៈភាគច្រើននៅក្នុងរដ្ឋសភា ខណៈលោកហ៊ុន ម៉ាណែតបានឡើងធ្វើជានាយករដ្ឋមន្ត្រីថ្មី។
 ការបោះឆ្នោតសកលអេស្ប៉ាញ ត្រូវបានប្រព្រឹត្តិធ្វើឡើង ដោយគណបក្សប្រជាជនអេស្ប៉ាញបានក្លាយជាគណបក្សធំបំផុតនៅក្នុងសភា។
 ២៦ កក្កដា – ប្រធានាធិបតីប្រទេសនីហ្សេ លោកម៉ូហាម៉េដ បាហ្សូម ត្រូវបានគេផ្តួលរំលំនៅក្នុងរដ្ឋប្រហារមួយ បន្ទាប់ពីសមាជិកនៃឆ្មាំប្រធានាធិបតីរបស់លោក និងកងកម្លាំងប្រដាប់អាវុធជាតិបានដណ្តើមអំណាចគ្រប់គ្រងប្រទេស និងតម្លើងលោកឧត្តមសេនីយ៍ អាប់ដួររាហាម៉ាន ត្ស៊ីអានី ជាមេដឹកនាំនៃរបបយោធាថ្មី។
 ៣០ កក្កដា – មនុស្សចំនួន ៦៣ នាក់ត្រូវបានបាត់បង់ជីវិត និងជាង ២០០ នាក់ទៀតបានទទួលរងរបួសនៅក្នុងហេតុការណ៍បំផ្ទុះគ្រាប់បែកអត្តឃាតមួយនៅទីក្រុងខារ ប្រទេសប៉ាគីស្ថាន។ ក្រុមរដ្ឋឥស្លាម–ខេត្តកូរ៉ាសាន បានចេញមុខអះអាងទទួលខុសត្រូវចំពោះការវាយប្រហារនេះ។

 សីហា 
 ១ សីហា – កំណើនកម្ដៅសកល៖ មហាសមុទ្រពិភពលោកបានឡើងសីតុណ្ហភាពដល់មកម្រិតខ្ពស់ថ្មីមួយគឺ ២០.៩៦ °C។ ខែកក្កដាក៏ត្រូវបានអ្នកជំនាញបញ្ជាក់ផងដែរថាជាខែដែលក្តៅបំផុតក្នុងកំណត់ត្រាសីតុណ្ហភាពជាមធ្យមនៅលើផ្ទៃផែនដី។
 ៨ សីហា – ភ្លើងឆេះព្រៃនៅរដ្ឋហាវ៉ៃ៖ ផ្ទៃដីប្រមាណ ១៧,០០០ អេកឺរត្រូវបានភ្លើងឆាបឆេះ ហើយមនុស្សយ៉ាងតិច ១០០ នាក់ត្រូវបានស្លាប់ និងបួននាក់បានបាត់ខ្លួន។
 ១៦ សីហា – ២១ សីហា – ព្យុះហ៊ីលឡារី ដែលត្រូវជាព្យុះវេរម្ភវាតប៉ាស៊ីហ្វិកប្រភេទទីបួន បានវាយប្រហារឧបទ្វីបបាហាកាលីហ្វ័រញ៉ា និងកាលីហ្វ័រញ៉ាខាងត្បូង ដោយនេះជាលើកទីមួយនៅក្នុងរយៈពេល ៨៤ ឆ្នាំដែលតំបន់ទាំងនេះបានរងនូវព្យុះសង្ឃរាដ៏សាហាវបែបនេះ។
 ១៨ សីហា – កតិកាសញ្ញាកូរ៉េ–ជប៉ុន–អាមេរិក៖ សហរដ្ឋអាមេរិក ជប៉ុន និងកូរ៉េខាងត្បូងបានរួបរួមចុះហត្ថលេខាលើកតិកាសញ្ញាត្រីភាគីមួយ។
 ២០ សីហា – ការបោះឆ្នោតប្រធានាធិបតីក្វាតេម៉ាឡាឆ្នាំ២០២៣៖ បន្ទាប់ពីឆ្លងកាត់ការបោះឆ្នោតចំនួនពីរជុំរួចមក លោកប៊ែរណារដូ អារីវ៉ាឡូនៃគណបក្សសេមីឡា ត្រូវបានជាប់ឆ្នោតជាប្រធានាធិបតីជាមួយនឹងសម្លេងគាំទ្រ ៥៨ ភាគរយ។
 ២១ សីហា
 ភ្លើងឆេះព្រៃនៅប្រទេសកាណាដា៖ ៦៨% នៃប្រជាជនរស់នៅក្នុងដែនដីពាយព្យត្រូវបានអាជ្ញាធរជម្លៀសចេញទៅតំបន់ផ្សេងទៀតនៃប្រទេស ខណៈភ្លើងកំពុងបន្តឆាបឆេះរាលដាលក្នុងតំបន់។
 អារ៉ាប៊ីសាអ៊ូឌីតត្រូវបានទទួលរងការចោទប្រកាន់ពីបទសម្លាប់រង្គាលលើទេសន្តរប្រវេសជនមកពីទ្វីបអាហ្វ្រិកប្រមាណរាប់រយនាក់ ដែលប៉ុនប៉ងឆ្លងចូលអារ៉ាប៊ីសាអ៊ូឌីតពីប្រទេសយេម៉ែន។
 ២៣ សីហា 
 យានអាវកាសឥណ្ឌាឈ្មោះ ចន្ទ្រាយាន-៣ បានក្លាយជាយានអវកាសដំបូងបង្អស់ដែលបានចុះចតនៅក្បែរប៉ូលខាងត្បូងនៃព្រះច័ន្ទ។
 មេដឹកនាំក្រុមវ៉ាក់ណែ លោកអេវហ្គីនី ព្រីហ្គោហ្សុីន រួមជាមួយនឹងស្ថាបនិកឌីមីទ្រី អ៊ូតគីន និងសហការីប្រាំបីនាក់ផ្សេងទៀត ត្រូវបានបាត់បង់ជីវិតនៅពេលដែលយន្តហោះធ្វើដំណើររបស់ពួកគេបានធ្លាក់នៅខាងក្រៅទីក្រុងម៉ូស្គូ។
 ៣០ កក្កដា – ក្រោយប៉ុន្មានម៉ោងបន្ទាប់ពីការប្រកាសលទ្ធផលនៃការបោះឆ្នោតប្រធានាធិបតីកាបុងឆ្នាំ២០២៣ ប្រធានាធិបតីជាប់ឆ្នោត លោកអាលី បុងហ្គោត្រូវបានកងកម្លាំងយោធាធ្វើរដ្ឋប្រហារទម្លាក់ពីអំណាច ហើយបានបង្កើតគណៈកម្មាធិការដើម្បីអន្តរកម្ម និងការស្ដារស្ថាប័នឡើងដើម្បីដឹកនាំប្រទេស ដោយបានបញ្ចប់អំណាចគ្រប់គ្រងរយៈពេល ៥៦ ឆ្នាំរបស់គ្រួសារត្រកូលបុងហ្គោ។
 ៣១ សីហា – ភ្លើងឆេះអគារនៅចូហានណេសបួរ៖ មនុស្សចំនួន ៧៧ នាក់បានបាត់បង់ជីវិត និងជាង ៨៥ នាក់ទៀតបានរងរបួសនៅក្នុងអគ្គីភ័យឆាបឆេះក្នុងអគារមួយកន្លែងដែលស្ថិតនៅក្រោមកម្មសិទ្ធិខុសច្បាប់ ជួលបន្តពីក្រុមជនអន្តពាល។

 កញ្ញា 
 ១ កញ្ញា – ការបោះឆ្នោតប្រធានាធិបតីសិង្ហបុរីឆ្នាំ២០២៣៖ សេដ្ឋវិទូ និងជាអតីតឧបនាយករដ្ឋមន្ត្រី លោកថរ្ម័ន សានមុក្ការធិណាម ត្រូវបានជាប់ឆ្នោតជាប្រធានាធិបតីសិង្ហបុរី ដោយទទួលបានសំឡេងគាំទ្រជាង ៧០ ភាគរយ។
 ២ កញ្ញា – អង្គការស្រាវជ្រាវអវកាសឥណ្ឌា (ISRO) បានបាញ់បង្ហោះយាន អាទិត្យា-អ៊ិល ១ ដោយជោគជ័យ ដោយនេះត្រូវជាបេសកកម្មសង្កេតសិក្សាព្រះអាទិត្យដំបូងរបស់ប្រទេសឥណ្ឌា។
 ៨ កញ្ញា – គ្រោះរញ្ជួយដីនៅម៉ារ៉ាកេស្ឆ-សាហ្វី៖ គ្រោះរញ្ជួយដីកម្រិត ៦.៩ រ៉ិចទ័របានកើតរំជួលនៅខេត្តម៉ារ៉ាកេស្ឆ-សាហ្វី នៅឯប៉ែកខាងលិចប្រទេសម៉ារ៉ុក ដោយបានសម្លាប់មនុស្សយ៉ាងតិចចំនួន ២,៩៦០ នាក់ និងបង្កការខូចខាតជាច្រើនដល់សំណង់ប្រវត្តិសាស្ត្រមួយចំនួន។
 ៩ កញ្ញា – នៅក្នុងកិច្ចប្រជុំកំពូលជី ២០ (G20) លើកទី១៨ នៅទីក្រុងញូដេលី៖ សហភាពអាហ្វ្រិកត្រូវបានប្រកាសជាសមាជិកអចិន្ត្រៃយ៍ទី២១ នៃហ្សេ២០។
 ១០ កញ្ញា – ខ្យល់ព្យុះដានីយ៉ែល ដែលជាព្យុះស៊ីក្លូនដូចនៅតំបន់ត្រូពិកមេឌីទែរ៉ាណេ បានបោកបក់ចូលមកប្រទេសលីប៊ី ដោយបានសម្លាប់មនុស្សយ៉ាងតិច ៥,០០០ នាក់។ អាជ្ញាធរលីប៊ីបានប្រកាសថាមនុស្សប្រមាណពី ១០,០០០ ទៅ ១០០,០០០ នាក់បានកំពុងបាត់ខ្លួន។ នៅឯទីក្រុងឌែរណានៃប្រទេសលីប៊ី ទំនប់​ទឹកចំនួន​ពីរ​បាន​បាក់​ ដែលបណ្តាល​ឱ្យ​មួយ​ភាគ​បួននៃទីក្រុងនេះ​​ត្រូវ​បានរងការបំផ្លិច​បំផ្លាញជាដំណំ។
 ១៤ កញ្ញា – ធនាគារកណ្តាលអឺរ៉ុប (ECB) បានតម្លើងអត្រាការប្រាក់នៅហ្សូនអឺរ៉ូឡើងដល់ ៤% ខណៈពេលដែលសម្ពាធអតិផរណាកំពុងបន្តកើតមាននៅទូទាំងទ្វីបអឺរ៉ុប។
 ១៩ កញ្ញា – ប្រទេសអាស៊ែបៃសង់បានបើកយុទ្ធនាការយោធាប្រឆាំងនឹងសាធារណរដ្ឋអាតសាក់ ដែលជារដ្ឋផ្ដាច់ខ្លួនមួយ គាំទ្រដោយប្រទេសអាមេនី និងជាលទ្ធផល អាស៊ែបៃសង់បានទទួលជ័យជម្នះភ្លាមៗ។ បាតុកម្មបានផ្ទុះឡើងនៅប្រទេសអាមេនី ខណៈដែលរដ្ឋអាតសាក់បានប្រកាសពីការរំលាយស្ថាប័នរដ្ឋាភិបាលរបស់ខ្លួន ហើយជនជាតិអាមេនីជាង ១០០,០០០ នាក់បានភៀសខ្លួនចេញពីតំបន់ណាហ្គ័រណូ-ការ៉ាបាក់។
 ២០ កញ្ញា – បុរាណវត្ថុវិទូនៅប្រទេសសំប៊ី បានរកឃើញរចនាសម្ព័ន្ធធ្វើអំពីឈើដ៏ចំណាស់បំផុតនៅលើលោកដែលមានអាយុកាលជាង ៤៧៦,០០០ ឆ្នាំ។
 ២៤ កញ្ញា – វិបត្តិនីហ្សេឆ្នាំ២០២៣៖ ប្រធានាធិបតីបារាំង លោក​អេម៉ានុយអែល ម៉ាក្រុងបានប្រកាសថា ប្រទេសបារាំងនឹងបញ្ចប់វត្តមានយោធារបស់ខ្លួននៅក្នុងប្រទេសនីហ្សេ ហើយនឹងដកឯកអគ្គរដ្ឋទូតរបស់ខ្លួនចេញពីប្រទេសនេះផងដែរ។
 ២៥ កញ្ញា – មនុស្សប្រមាណ ១៧០ នាក់បានទទួលមរណភាព និងជាងប្រមាណ ៣០០ នាក់ទៀតបានទទួលរងរបួសនៅក្នុងឧប្បត្តិហេតុផ្ទុះស្ថានីយ៍ប្រេងឥន្ធនៈមួយកន្លែងនៅទីក្រុងស្តេហ្វាណាគើត នៃតំបន់ណាហ្គ័រណូ-ការ៉ាបាក់។
 ៣០ កញ្ញា – ការបោះឆ្នោតសភាស្លូវ៉ាកឆ្នាំ២០២៣៖ ស៊្មែរ (Smer) ក្រោមការដឹកនាំរបស់អតីតនាយករដ្ឋមន្ត្រីលោករ៉ូប៊ឺត ហ្វីកូ បានឈ្នះអាសនៈភាគច្រើននៅក្នុងក្រុមប្រឹក្សាជាតិ។

 តុលា 
 ៣ តុលា – ជាលើកដំបូងនៅក្នុងប្រវត្តិសាស្ត្រអាមេរិក លោកឃេវិន ម៉ាកកាធីត្រូវបានគេបោះឆ្នោតដកចេញពីតំណែងជាប្រធានសភាតំណាងរាស្រ្តនៃសហរដ្ឋអាមេរិក ដោយមានលោកម៉ៃក៍ ចនសុនឡើងជាប្រធានថ្មីនៅថ្ងៃទី២៥ ខែតុលា។
 ៧ តុលា
 សង្គ្រាមអ៊ីស្រាអែល–ហាម៉ាស់៖ ក្រុមហាម៉ាស់បានបើកការវាយប្រហារចេញពីដែនជ្រោយហ្កាហ្សា ដោយបានវាតទីចូលឈ្លានពានអ៊ីស្រាអែលខាងត្បូង ដែលជាហេតុបណ្ដាលឱ្យកងកម្លាំងការពារអ៊ីស្រាអែលតតាំងវិញដោយប្រើកម្លាំងយោធា។ គណៈរដ្ឋមន្ត្រី​សន្តិសុខ​របស់​អ៊ីស្រាអែលបាន​ប្រកាស​សង្គ្រាម​ជា​ផ្លូវការ​ជា​លើក​ដំបូង​ចាប់​តាំង​ពី​សង្គ្រាម​យម​គីបពួរ​នៅក្នុង​ឆ្នាំ១៩៧៣។Israel formally declares war, approves 'significant' steps to retaliate for Hamas attack
 គ្រោះរញ្ជួយជាបន្តបន្ទាប់បានកើតឡើងនៅក្នុងខេត្តហេរ៉ាតនៃប្រទេសអាហ្វហ្កានីស្ថាន ដោយបានសម្លាប់មនុស្សជាង ១,០០០ នាក់ និងរបួសជិត ២,០០០ នាក់។
 ១៣ តុលា – ក្រោយពីមានការទទួលយល់ព្រមពីនិយតករអង់គ្លេស ក្រុមហ៊ុនមីក្រូសូបបានបញ្ចប់ការជាវទិញយក Activision Blizzard ក្នុងតម្លៃ ៦៨.៧ ពាន់លានដុល្លារ។
 ១៤ តុលា – ការបោះឆ្នោតសកលនូវែលហ្សេឡង់ឆ្នាំ២០២៣៖ គណបក្សពលកម្មបានទទួលរងនូវបរាជ័យដ៏ធ្ងន់បំផុតសម្រាប់គណបក្សកាន់អំណាចនៅក្នុងប្រវត្តិសាស្ត្រសម័យនៃប្រទេសនូវែលហ្សេឡង់ ខណៈពេលដែលគណបក្សជាតិទទួលបានអាសនៈយ៉ាងច្រើនលើសលប់ក្រោមការដឹកនាំរបស់លោកគ្រីស្តូហ្វឺ លុចសុន។
 ១៥ តុលា
 នៅក្នុងជុំទីពីរនៃការបោះឆ្នោតសកលអេក្វាទ័រ លោកដានីយ៉ែល ណូបូអា នៃបក្សសកម្មភាពប្រជាធិបតេយ្យជាតិ ត្រូវបានគេបោះឆ្នោតជ្រើសរើសជាប្រធានាធិបតី ដែលនាំឱ្យលោកក្លាយជាប្រធានាធិបតីវ័យក្មេងជាងគេនៅអេក្វាឌ័រ។
 ការបោះឆ្នោតសភាប៉ូឡូញឆ្នាំ២០២៣៖ គណបក្សច្បាប់ ​និង​យុត្តិធម៌​បានបាត់បង់​អាសនៈ​ភាគច្រើននៅក្នុងសភា ប៉ុន្តែនូវបន្តឈ្នះ​អាសនៈ​ច្រើន​ជាង​គេ។
 ១៧ តុលា – ឧប្បត្តិហេតុផ្ទុះមន្ទីរពេទ្យអាល់-អាលីអារ៉ាប់នៅក្នុងដែនជ្រោយហ្កាហ្សា។ មុនពេលមន្ទីរពេទ្យបានផ្ទុះ ប្រជាជនប៉ាឡេស្ទីនជាច្រើនបានរត់មកជ្រកកោននៅឯមន្ទីរពេទ្យមួយនេះ ដែលជាហេតុនាំឱ្យមានករណីស្លាប់ និងរបួសជាច្រើននៅពេលអគារមន្ទីរពេទ្យបានផ្ទុះ។
 ២២ តុលា – ការបោះឆ្នោតសហព័ន្ធស្វីសឆ្នាំ២០២៣៖ គណបក្សប្រជាជនស្វីសបានបន្តរក្សាសំឡេងគាំទ្រភាគច្រើនរបស់ខ្លួននៅក្នុងក្រុមប្រឹក្សាជាតិ។
 ២៥ តុលា – ព្យុះសង្ឃរាអូទីស ដែលត្រូវជាពពួកព្យុះស៊ីក្លូនត្រូពិចប៉ាស៊ីហ្វិកខាងកើត បានបោកបក់ចូលប្រទេសម៉ិកស៊ិក ទៅកៀកទីក្រុងអាកាពូលកូ ដោយបណ្តាលឱ្យមនុស្សយ៉ាងតិចចំនួន ៨០ នាក់បានបាត់បង់ជីវិត។

 វិច្ឆិកា 
 ១ វិច្ឆិកា – កិច្ចប្រជុំកំពូលស្តីពីសុវត្ថិភាពបញ្ញាសិប្បនិម្មិត (AI) ត្រូវបានធ្វើឡើងជាលើកដំបូងនៅសហរាជាណាចក្រ ដោយមានប្រទេសចំនួន ២៨ បានចុះហត្ថលេខាលើ "កិច្ចព្រមព្រៀងពិភពលោកទីមួយ" អំពីរបៀបគ្រប់គ្រងចំណុចហានិភ័យបំផុតនៃបញ្ញាសិប្បនិម្មិត។
 ៦ វិច្ឆិកា – សង្គ្រាមអ៊ីស្រាអែល–ហាម៉ាស់ឆ្នាំ២០២៣៖ ចំនួនអ្នកស្លាប់នៅហ្កាហ្សាត្រូវបានគេរាយការណ៍ថា បានកើនលើសពី ១០,០០០ នាក់។ អគ្គលេខាធិការអង្គការសហប្រជាជាតិ លោកអាន់តូនីអូ ហ្គូតេរ៉េសបានអំពាវនាវ​ឱ្យមាន "ការ​ផ្អាកសង្គ្រាមដើម្បី​តម្រូវការមនុស្សធម៌" ដើម្បី​បង្កើន​លំហូរ​ជំនួយផ្សេងៗ​ដល់​ជនស៊ីវិល។
 ៧ វិច្ឆិកា – នាយករដ្ឋមន្ត្រីព័រទុយកាល់ លោក អានតូនីអូ កូស្តាបានប្រកាសលាលែងពីតំណែងនាពេលខាងមុខ។ ប្រធានាធិបតី​ព័រទុយកាល់ក៏បានសម្រេចចិត្ត​រំលាយ​សភា និង​អំពាវនាវ​ឱ្យមាន​ការ​បោះ​ឆ្នោត​មុន​ពេលកំណត់ ពោលគឺ​នៅ​ថ្ងៃ​ទី១០ ខែ​មីនា ឆ្នាំ​២០២៤។
 ៩ វិច្ឆិកា – ក្រុមគ្រូពេទ្យវះកាត់អាមេរិកនៅឯ "NYU Langone Health" បានប្រកាសពីប្រតិរោបនកម្មនៃភ្នែកទាំងមូលដោយជោគជ័យជាលើកដំបូងក្នុងប្រវត្តិសាស្ត្រ។
 ១៤–១៧ វិច្ឆិកា – ប្រធានាធិបតីចិន លោកស៊ី ជីនពីងបានទៅធ្វើដំណើរទស្សនកិច្ចនៅសហរដ្ឋអាមេរិកជាលើកដំបូងចាប់តាំងពីឆ្នាំ២០១៧ ដើម្បីចូលរួមកិច្ចប្រជុំកិច្ចសហប្រតិបត្តិការសេដ្ឋកិច្ចអាស៊ី-ប៉ាស៊ីហ្វិក ជាមួយប្រធានាធិបតីសហរដ្ឋអាមេរិក លោកចូ បៃដិន។ ទាំងចិន និងអាមេរិកបានព្រមព្រៀងគ្នាក្នុងការបើកទំនាក់ទំនងយោធាដែលបានផ្អាកកន្លងមករបស់ពួកគេឡើងវិញ និងសហការគ្នាក្នុងការប្រឆាំងនឹងកំណើនវិបត្តិអាកាសធាតុ។
 ១៧ វិច្ឆិកា – សីតុណ្ហភាពសកលជាមធ្យមបានកើនលើសពី ២°C (ដោយបណ្ដោះអាសន្ន) ដែលត្រូវជាមធ្យមភាគលើសពីសម័យបុរេ-ឧស្សាហកម្មជាលើកដំបូងក្នុងកំណត់ត្រាប្រវត្តិសាស្ត្រ។
 ១៩ វិច្ឆិកា – ការបោះឆ្នោតប្រធានាធិបតីអាហ្សង់ទីនឆ្នាំ២០២៣៖ បន្ទាប់ពីបញ្ចប់ជុំទីមួយនៅថ្ងៃទី២២ ខែតុលា ឆ្នាំ២០២៣ លោកហាវីអ៊ែរ មីលៃបានយកឈ្នះនៅក្នុងជុំទីពីរនៃការបោះឆ្នោតប្រធានាធិបតីអាហ្សង់ទីន រួចបានចូលកាន់តំណែងនៅថ្ងៃទី១០ ខែធ្នូ ដោយមានលោកស្រីវិចតូរីយ៉ា វីឡារូអែលជាអនុប្រធានាធិបតី។
 ២២ វិច្ឆិកា
 អ៊ីស្រាអែល និងហាម៉ាស់បានទទួលយល់ព្រមលើបទឈប់បាញ់រយៈពេលបួនថ្ងៃ ដែលត្រូវជាការផ្អាកសង្គ្រាមលើកដំបូងតាំងពីថ្ងៃទី៧ ខែតុលា មក ដោយក្នុងបទឈប់បាញ់នេះ ចំណាប់ខ្មាំងអ៊ីស្រាអែលជាច្រើនត្រូវបានដោះដូរជាថ្នូរនឹងអ្នកទោសប៉ាឡេស្ទីន។
 ការបោះឆ្នោតសកលហុល្លង់ឆ្នាំ២០២៣៖ គណបក្សដើម្បីសេរីភាព (PVV) ដែលជាគណបក្សស្ដាំនិយម បានដណ្ដើមអាសនៈបានច្រើនជាងគេនៅក្នុងសភាតំណាងរាស្ត្រហុល្លង់។
 ២៤ វិច្ឆិកា – ប្រទេសសូម៉ាលី​ត្រូវបានគេទទួលស្គាល់ជា​​សមាជិក​ទី​ប្រាំបី​នៃ​សហគមន៍​អាហ្វ្រិក​ខាង​កើត បន្ទាប់ពីប្រទេសនេះ​បាន​ស្នើសុំចូល​ជា​សមាជិក​ចាប់តាំងពី​ឆ្នាំ២០១២ មកម៉្លេះ។
 ៣០ វិច្ឆិកា – ប្រទេសប្រេស៊ីលបានប្រកាសថាខ្លួននឹងចូលរួមជាមួយ OPEC+ នៅក្នុងកិច្ចប្រជុំរបស់អង្គការនេះដើម្បីពិភាក្សាអំពីយុទ្ធសាស្ត្រទិន្នផលប្រេងនៅឆ្នាំ២០២៤។ ប្រេស៊ីលគឺជាប្រទេសផលិតប្រេងធំជាងគេនៅអាមេរិកខាងត្បូង ដោយអាចផលិតប្រេង និងឧស្ម័នបាន ៤.៦ លានបារ៉ែលក្នុងមួយថ្ងៃ។

 ធ្នូ 
 ៣ ធ្នូ – វិបត្តិគុយយ៉ាន–វេណេស៊ុយអេឡាឆ្នាំ២០២៣៖ ប្រទេសវេណេស៊ុយអេឡាបានធ្វើប្រជាមតិនិមិត្តមួយដោយចោទសួរប្រជាជនវេណេស៊ុយអេឡាថា តើអាចយល់ព្រមឬអត់ក្នុងការបង្កើតបំណែងចែករងនៃទឹកដីជម្លោះគុយយ៉ានអេសេគីបា ដែលបច្ចុប្បន្នកំពុងស្ថិតនៅក្រោមការគ្រប់គ្រងរបស់ប្រទេសគុយយ៉ាន។
 ១០–១២ ធ្នូ – ការបោះឆ្នោតប្រធានាធិបតីអេហ្ស៊ីបឆ្នាំ២០២៣៖ ប្រធានាធិបតីកាន់អំណាច លោកអាប់ឌែល ហ្វាតា អែល-ស៊ីស៊ី បានជាប់ឆ្នោតសម្រាប៉អាណត្តិទីបីជាមួយនឹងសម្លេងគាំទ្រ ៨៩.៦ ភាគរយ។
 ១២ ធ្នូ – សន្និសីទអង្គការសហប្រជាជាតិស្តីពីបម្រែបម្រួលអាកាសធាតុឆ្នាំ២០២៣ បានប្រារព្ធធ្វើឡើងនៅទីក្រុងឌូបៃ និងជាលទ្ធផលបាននាំឱ្យមានការឯកភាពគ្នាសម្រាប់ប្រទេសនានាក្នុងការ "ផ្លាស់ប្តូរចេញ" ពីការប្រើប្រាស់ប្រេងឥន្ធនៈហ្វូស៊ីល ហើយនេះត្រូវជាកិច្ចព្រមព្រៀងដំបូងគេបង្អស់ក្នុងប្រវត្តិ ៣០ ឆ្នាំនៃសន្និសីទមួយនេះ។
 ១៦ ធ្នូ – ព្រះចៅរដ្ឋគុយវ៉ែត ណាវ៉ាហ្វ អាល់-អះម៉ាត់ អាល់-ចាពៀរ អាល់-សាបាស បានសោយទិវង្គតក្នុងព្រះជន្មាយុ ៨៦ ព្រះវស្សា និងត្រូវស្នងរាជ្យបន្តដោយព្រះអង្គម្ចាស់ មីស្យាល់ អាល់-អះម៉ាត់ អាល់-ចាពៀរ អាល់-សាបាស។Kuwait announces Sheikh Meshal Al Ahmad Al Jaber Al Sabah as country's new emir
 ១៧ ធ្នូ – ការបោះឆ្នោតសភាស៊ែប៊ីឆ្នាំ២០២៣ ត្រូវបានប្រារព្ធធ្វើឡើង។ បក្សសម្ព័ន្ធ SNS ដែលដឹកនាំដោយលោកមីឡូស វូឆេវិក បានឈ្នះអាសនៈ ១២៨ ក្នុងចំណោមអាសនៈសរុប ២៤០ នៅក្នុងរដ្ឋសភាស៊ែប៊ី។
 ១៨ ធ្នូ – ក្រុមហ៊ុនដឹកជញ្ជូនតាមនាវាមួយចំនួនបានប្រកាសផ្អាកប្រតិបត្តិការរបស់ខ្លួនជាបណ្តោះអាសន្ននៅឯសមុទ្រក្រហម បន្ទាប់ពីមានការវាយប្រហារជាបន្តបន្ទាប់មកលើនាវាដឹកជញ្ជូនដោយក្រុមឧទ្ទាមហ៊ូទី។
 ២០ ធ្នូ – ការបោះឆ្នោតសកលនៃសាធារណរដ្ឋប្រជាធិបតេយ្យកុងហ្គោឆ្នាំ២០២៣៖ លទ្ធផលបណ្តោះអាសន្នបានបង្ហាញថា ប្រធានាធិបតីកំពុងកាន់អំណាច លោកហ្វីលីក ត្ស៊ីសេកេឌី បានកំពុងនាំមុខលើគូប្រជែងរបស់គាត់។
 ២១ ធ្នូ – ការបាញ់សម្លាប់រង្គាលដ៏សាហាវបំផុតនៅក្នុងប្រវត្តិសាស្ត្រនៃសាធារណរដ្ឋឆែក បានកើតឡើងនៅឯសាកលវិទ្យាល័យមួយនៅរដ្ឋធានីប្រាក ដោយបានសម្លាប់មនុស្សចំនួន ១៥ នាក់ និងបង្ករបួសដល់មនុស្ស ២៥ នាក់ផ្សេងទៀត។
 ២២ ធ្នូ – សង្រ្គាមអ៊ីស្រាអែល–ហាម៉ាស់ឆ្នាំ២០២៣៖ ចំនួនអ្នកស្លាប់នៅតំបន់ហ្កាហ្សាត្រូវបានគេរាយការណ៍ថាបានកើនលើសពី ២០,០០០ នាក់ ដែលស្ទើរតែស្មើនឹង ១ ភាគរយនៃចំនួនប្រជាជនសរុបនៅក្នុងតំបន់នោះទៅហើយ ហើយចំនួននេះក៏បានកើនលើសពីចំនួនអ្នកស្លាប់នៅក្នុងសង្គ្រាមអារ៉ាប់–អ៊ីស្រាអែលកាលពីឆ្នាំ១៩៤៨ ទៀតផងដែរ។
 ២៩ ធ្នូ – ការឈ្លានពានរបស់រុស្ស៊ីលើអ៊ុយក្រែន៖ ប្រទេសរុស្ស៊ីបានបាញ់បង្ហោះដ្រូនពិឃាដ និងមីស៊ីលជាច្រើនមកលើទីប្រជុំជននៅអ៊ុយក្រែន ដោយបានសម្លាប់មនុស្សយ៉ាងតិច ៣៩ នាក់ និងរបួសប្រមាណ ១៦០ នាក់បន្ថែម។ ប្រទេសអ៊ុយក្រែនក៏បានប្រើដ្រូនវាយបកវិញនៅថ្ងៃបន្ទាប់ដោយបានសម្លាប់មនុស្សយ៉ាងតិច ២១ នាក់ ដោយក្នុងនោះមានកុមារចំនួន ៣ នាក់ និងបង្កឱ្យមានរបួសប្រមាណ ១១០ នាក់ផ្សេងទៀត (មានកុមារចំនួន ១៧ នាក់)។
 ៣១ ធ្នូ – សម្តេចព្រះរាជិនីនាថម៉ារហ្គ្រេថឺរទី២ បានប្រកាសនឹងដាក់រាជ្យនៅថ្ងៃទី១៤ ខែមករា ឆ្នាំ២០២៤ បន្ទាប់ពីសោយរាជសម្បត្តិបានរយៈពេល ៥២ ឆ្នាំ។